Zápisnica zo zasadnutia
Bytovej komisie - poradného orgánu starostu
mestskej časti Bratislava - Ružinov
17. júna 2020

Prítomní členovia komisie:
Mgr. Eva Bacigalová, PaedDr. Mária Barancová, Ing. Petra Kurhajcová, Silvia Pilková, Mgr. Boris Čechvala, Mgr. Jozef Matúšek, Ing. Martin Patoprstý, Mgr. et Mgr. Marek Machata

Neprítomní členovia komisie: 
Ing. Michal Gašaj, Ing. Peter Strapák

Oddelenie nájomných bytov
Ing. Andrea Becko, Mgr. Michaela Malinová

Tajomníčka komisie
Monika Repášová

Program
1.	Otvorenie
2.	Informácia o aktuálnom stave rekonštrukcie a opráv v bytoch
3.	Návrh na schválenie zámeny bytov v bytovom dome na ulici Dulovo námestie 9 v Bratislave (prípad hodný osobitného zreteľa) + riešenie legalizácie nájmu bytu pre pani P.
4.	Riešenie bytovej náhrady (1-izbový byt na ulici Jašíkova 18, pani Š.)
5.	Pridelenie bytovej náhrady pre pána Č. (DK Bulharská 60)
6.	Vietnamská 41 - sumarizácia dotazníkov
7.	Schválenie žiadostí o predĺženie nájmu bytu
8.	Súhlas s vyradením niektorých žiadostí o nájom bytu (žiadosti nespĺňajúce podmienky nájmu a žiadosti, v ktorých žiadateľ nedoložil doklady v stanovenej lehote)
9.	Žiadosť o prihlásenie člena domácnosti - Záhradnícka 54, Bratislava 
10.	Žiadosť o prihlásenie člena domácnosti - Tekovská 2, Bratislava
11.	Žiadosť o prihlásenie na trvalý pobyt - pán R. - služobný byt v budove ZŠ Ružová dolina
12.	Prihlásenie na trvalý pobyt - Tekovská 2, Bratislava
13.	Preklasifikovanie služobného bytu na nájomný byt - byt 0-C5.2 v bytovom dome Vietnamská 41, Bratislava
14.	Návrh na zrušenie pridelenia 1-izbového bytu č 0-C2.7 v bytovom dome Vietnamská 41 pre pani Zemanovú (žiadosť CS 12752/2019, bod 6B zasadnutia Bytovej komisie zo dňa 21.10.2019)
15.	Vyhodnotenie žiadostí o nájom bytu 
16.	Rôzne

1. Otvorenie

Predseda komisie otvoril zasadnutie Bytovej komisie. Nikto z členov nemal pripomienky k programu. 

2. Informácia o aktuálnom stave rekonštrukcie a opráv v bytoch

Vedúca odboru majetkového Ing. Becko informovala členov komisie o rekonštrukcii voľných bytov. Momentálne prebieha rekonštrukcia bytu na Prievozskej 1 (1-izbový byt), práce sa dokončujú. V najbližších dňoch by mala začať rekonštrukcia bytov na Budovateľskej 23 (2 garsónky). V júli rekonštrukcia bytov na Kvetnej 14 (1-izbový byt) a Kvetnej 16 (1-izbový byt). V mesiacoch august a september by mali byť postupne zrekonštruované ďalšie byty - byt nachádzajúci sa na Klincovej 28 (1-izbový), byt na Krížnej 64 (garsónka), byt na ulici Na úvrati 12 (1-izbový) a byt na Obežnej 6 (garsónka). V týchto prípadoch je však nevyhnutné predtým zaktualizovať a  vypracovať novú projektovú dokumentáciu. 
Členov komisie informovala o tom, že byt na Palkovičovej 12D ako bytová náhrada pre nájomcov zimného štadióna bol fyzicky odovzdaný do užívania rod. Miťkovej.
Členovia komisie zobrali informáciu na vedomie.
Mgr. Matúšek požiadal vedúcu odboru majetkového, aby ho prizvala k obhliadke bytov, ktoré majú byť rekonštruované, ako aj na kontrolné dni v bytoch, v ktorých prebieha rekonštrukcia. 

3. Návrh na schválenie zámeny bytov v bytovom dome na ulici Dulovo námestie 9 v Bratislave (prípad hodný osobitného zreteľa) + riešenie legalizácie nájmu bytu pre pani P.

K tomuto bodu zasadnutia bol členom komisie zaslaný materiál “Návrh na schválenie zámeny bytov v bytovom dome na ul. Dulovo  námestie č. 9 v Bratislave”. 
Vedúca oddelenia nájomných bytov Mgr. Malinová požiadala členov komisie, aby predložený materiál zobrali na vedomie a Miestnemu zastupiteľstvu MČ Bratislava - Ružinov odporučili v súlade s § 9a ods. 9 písm. c) zákona č. 138/1991 Zb. o majetku obcí v znení neskorších predpisov ako prípad hodný osobitného zreteľa a v súlade s ČI. 8 ods. 1 a ods. 2 Štatútu hlavného mesta Slovenskej republiky Bratislavy schváliť zámenu bytu č. 3 o výmere 64,29 m2 nachádzajúceho sa na 1.poschodí bytového domu Trenčianska 19,21,23, Dulovo námestie 9, vchod Dulovo námestie 9, súpisné číslo 897, zapísaného na liste vlastníctva č. 2782, k.ú. Nivy, ktorý je vo výlučnom vlastníctve hlavného mesta SR Bratislavy, v správe mestskej časti Bratislava - Ružinov a bytu č. 4 o výmere 59,03 m2 nachádzajúceho sa na 1.poschodí bytového domu Trenčianska 19,21,23, Dulovo námestie 9, vchod Dulovo námestie 9, súpisné číslo 897, zapísaného na liste vlastníctva č. 2782, k.ú. Nivy, ktorý je vo výlučnom vlastníctve JUDr. Aleny Tešlárovej, bytom: Tatranská 178/29, 059 52 Veľká Lomnica.
Osobitný zreteľ spočíva v tom, že v danom prípade ide o zosúladenie stavu právneho so stavom faktickým a snahy odstrániť viaceré pochybenia z minulosti, ku ktorým došlo v dôsledku konania tak mestskej časti Bratislava - Ružinov, ako aj tretích osôb t.j. zabezpečiť vysporiadanie majetkovo-vlastníckych pomerov, vysporiadať vzájomné finančné a zmluvné záväzky, zosúladiť celkový stav tak, aby právny stav zodpovedal reálnemu faktickému užívaniu predmetných bytov konkrétnymi osobami.

Uznesenie č. 35/XIV/2020
Bytová komisia berie predložený materiál na vedomie a odporúča miestnemu zastupiteľstvu schváliť zámenu bytu č. 3 a bytu č. 4 v bytovom dome Trenčianska 19,21,23, Dulovo námestie 9, vchod Dulovo námestie 9.
Hlasovanie: 8 prítomní, 8 za, 0 proti, 0 sa zdržalo

Mgr. Malinová ďalej informovala členov komisie, že p. P., ktorá je skutočným užívateľom bytu číslo 4, vchod Dulovo námestie 9, písomne požiadala mestskú časť o uzatvorenie nájomnej zmluvy na predmetný byt. K žiadosti priložila všetky doklady nevyhnutné na riadne a správne posúdenie žiadosti o nájom obecného bytu v súlade so Všeobecne záväzným nariadením mestskej časti Bratislava - Ružinov č. 4/2019 o nájme bytov. Podmienky pre pridelenie bytu menovaná spĺňa. 

Uznesenie č. 36/XIV/2020
Bytová komisia súhlasí s pridelením bytu číslo 4 vchod Dulovo námestie 9 po schválení zámeny bytov miestnym a mestským zastupiteľstvom.
Hlasovanie: 8 prítomní, 8 za, 0 proti, 0 sa zdržalo

4. Riešenie bytovej náhrady (1-izbový byt na ulici Jašíkova 18, pani Š.)

Okresný súd Bratislava II rozhodol a uložil žalovanej Oľge Š. vypratať 3-izbový byt na Jašíkovej 14 po zabezpečení náhradného bytu žalobcom. Rozsudok nadobudol právoplatnosť 27.2.2019. Mestská časť mala k dispozícii zrekonštruovaný 1-izbový byt na Jašíkovej 18. Bytová komisia svojim hlasovaním dňa 11.4.2019 súhlasila s pridelením 1-izbového bytu na Jašikovej 14 pre pani Š. O pridelení bytovej náhrady mestská časť upovedomila pani Š.. Listom zo dňa 10.5.2019 pani Š. písomne oznámila mestskej časti, že ponuku prijíma, ale nemôže súhlasiť s výmerou bytu. V júni 2019 bol na mestskú časť doručený ďalší list, v ktorom menovaná žiada o prehodnotenie rozhodnutia bytovej komisie a o pridelenie aspoň dvojizbového náhradného bytu. Ako dôvody uviedla, že byt užíva aj so synom (syn sa rovnako súdnou cestou domáhal vlastníckych a iných majetkových práv vo vzťahu k predmetnému bytu napr. prechodu nájmu bytu, prevodu bytu do jeho vlastníctva, uzatvorenie novej nájomnej zmluvy; vo všetkých prípadoch boli podania na príslušných súdoch neúspešné resp. zamietnuté). Vo februári 2020 mestská časť vyzvala právnu zástupkyňu pani Š. na vypratanie bytu, resp. zaujatie konečného stanoviska týkajúceho sa akceptovania/neakceptovania bytovej náhrady v bytovom dome Jašíkova 14. Právna zástupkyňa zaslala emailom informáciu, že v mene svojej klientky žiada pridelenie bytovej náhrady adekvátnej k pôvodne užívanému bytu. 

Uznesenie č. 37/XIV/2020
Bytová komisia súhlasí a trvá na svojom pôvodnom rozhodnutí a uznesení č. 8/III2019 zo dňa 11.4.2019. 
Hlasovanie: 8 prítomní, 8 za, 0 proti, 0 sa zdržalo

5. Pridelenie bytovej náhrady pre pána Č. (DK Bulharská 60)

Vedúca oddelenia nájomných bytov Mgr. Malinová informovala členov komisie o skutočnosti, že v objekte - DK Bulharská 60 sa nachádza 2-izbový byt. Predmetný byt bol pridelený do užívania pánovi Č. ako služobný byt na dobu určitú, t.j. počas plnenia požadovanej funkcie domovník - údržbár. Nájomná zmluva bola uzatvorená dňa 03.06.1999 medzi p. Č. ako nájomcom a príspevkovou organizáciou CULTUS – centrum pre kultúru a umenie (ďalej len „CULTUS“) ako prenajímateľom. Dodatkom č. 1 k NZ zo dňa 8.3.2004 bolo konštatované, že všetky práva a povinnosti z nájomnej zmluvy prešli dňom 1.4.2004 na mestskú časť z dôvodu zrušenia jej príspevkovej  organizácie CULTUS. 
Pán Č. bol na osobnom rokovaní dňa 16.4.2020 oboznámený s aktuálnym zlým technickým stavom budovy DK Bulharská 60. Rovnako bol informovaný o možných spôsoboch riešenia jeho bytovej otázky. 
Odbor majetkový navrhuje Bytovej komisii prideliť pánovi Č. náhradný byt v objekte Listová 4 v Bratislave na dobu jeden rok. V súčinnosti s oddelením nájomných bytov absolvoval obhliadku objektu Listová 4 a nemá výhrady s pridelením bytu - garsónky v danom objekte. 
V súlade so Všeobecne záväzným nariadením mestskej časti Bratislava – Ružinov č. 4/2019 o nájme bytov si dňa 3.6.2020 podal žiadosť o nájom bytu. Jeho žiadosť spĺňa všetky náležitosti. 

Uznesenie č. 38/XIV/2020
Bytová komisia súhlasí s pridelením bytu - garsónky číslo 18 v objekte Listová 4 v Bratislave. 
Hlasovanie: 8 prítomní, 8 za, 0 proti, 0 sa zdržalo

6. Vietnamská 41 - sumarizácia dotazníkov

Vedúca oddelenia nájomných bytov Mgr. Malinová informovala členov komisie o skutočnosti, že mestská časť obdržala od nájomcov bytov v bytovom dome Vietnamská 41 sumarizáciu dotazníkov. Dotazník sa týkal viacerých otázok vo vzťahu k údržbe bytového domu, upratovacieho servisu, užívania pivníc, údržby vonkajšieho prostredia a okolia bytového domu. Sumarizácia dotazníkov bola zaslaná mestskej časti v mene viacerých nájomcov. Mgr. Malinová informovala členov komisie o tom, že na základe listu - sumarizácia dotazníkov bolo nájomcom zaslané stanovisko. 
Zároveň informovala členov komisie o aktuálnych vzájomných vzťahoch medzi jednotlivými nájomcami bytov v danom bytovom dome, ako aj o skutočnosti, že odd. nájomných bytov disponuje niekoľkými podnetmi a sťažnosťami na neprispôsobivé správanie niektorých nájomcov bytov, resp. členov ich domácnosti. 

Komisia berie sumarizáciu dotazníkov - bytový dom Vietnamská 41 na vedomie. 
Hlasovanie: 8 prítomní, 8 za, 0 proti, 0 sa zdržalo

7. Schválenie žiadosti o predĺženie nájmu bytu

a) Komisia posúdila úplné a aktuálne žiadosti žiadateľa CS 8484/2020, CS 6544/2020 z bytového domu Vietnamská 41 o opakované uzatvorenie nájomnej zmluvy na tri roky. Komisia berie na vedomie splnenie podmienok na opakované uzatvorenie nájomnej zmluvy so žiadateľom na tri roky.
Hlasovanie: 8 prítomní,8 za, 0 proti, 0 sa zdržalo

b) Komisia posúdila úplnú a aktuálnu žiadosť žiadateľa CS 8825/2020 z bytového domu Svätoplukova 24 o opakované uzatvorenie nájomnej zmluvy na jeden rok. Komisia potvrdzuje splnenie podmienok na opakované uzatvorenie nájomnej zmluvy so žiadateľom na jeden rok. Žiadateľ je zamestnancom Domova dôchodcov, Pažítková 2.
Hlasovanie: 8 prítomní,8 za, 0 proti, 0 sa zdržalo

Uznesenie č. 39/XIV/2020

8. Súhlas s vyradením niektorých žiadostí o nájom bytu (žiadosti nespĺňajúce podmienky nájmu a žiadosti, v ktorých žiadateľ nedoložil doklady v stanovenej lehote)

Komisia berie na vedomie vyradenie žiadostí, pri ktorých žiadatelia neaktualizovali svoju žiadosť v zmysle § 5 , ods. 6  a § 8 , ods. 6 VZN č. 4/2019:
CS 618/2020, CS 5070/2020, CS 680/2020, CS 678/2020, CS 756/2020, CS 669/2020, CS 683/2020, CS 672/2020, CS 651/2020, CS 695/2020, CS 789/2020, CS 655/2020, CS 667/2020, CS 665/2020, CS 750/2020, CS 657/2020, CS 647/2020
Hlasovanie: 8 prítomní,8 za, 0 proti, 0 sa zdržalo

Komisia berie na vedomie vyradenie žiadostí, pri ktorých žiadatelia nedoložil doklady v zmysle § 5 , ods.3 VZN č. 4/2019:
CS 648/2020, CS 559/2020, CS 568/2020, CS 759/2020, CS 626/2020, CS 580/2020, CS 790/220, CS 736/2020, CS 636/2020, CS 646/2020, CS 620/2020, CS 729/2020, CS 732/2020, CS 5903/2020, CS 308/2020, CS 560/2020, CS 662/2020, CS 639/2020
Hlasovanie: 8 prítomní,8 za, 0 proti, 0 sa zdržalo

Uznesenie č. 40/XIV/2020

9. Žiadosť o prihlásenie člena domácnosti - Záhradnícka 54, Bratislava 

Nájomca bytu - garsónky na Záhradníckej 54 požiadal o prihlásenie ďalšieho člena domácnosti. Ide o jej syna. Ako dôvod svojej žiadosti uviedla zhoršovanie jej zdravotného stavu (trpí niekoľkými ochoreniami, koncom minulého roka utrpela úraz). V prípade, že by sa jej zdravotný stav zhoršil natoľko, že by starostlivosť o ňu a vnuka musel prevziať jej syn je nutné, aby s nimi spoločne býval a zabezpečil rodinu aj finančne. V byte na Záhradníckej býva spolu so svojim vnukom, ktorého má zvereného do náhradnej osobnej starostlivosti na základe rozsudku Okresného súdu Galanta. Vnuk v októbri dovŕši 16 rokov. 

Uznesenie č. 41/XIV/2020
Bytová komisia súhlasí s prihlásením ďalšieho člena domácnosti v byte na Záhradníckej 54 v Bratislave. 
Hlasovanie: 7 prítomní, 7 za, 0 proti, 0 sa zdržalo

10. Žiadosť o prihlásenie člena domácnosti - Tekovská 2, Bratislava

Nájomca bytu číslo 1 v rodinnom dome na Tekovskej 2 požiadal o zmenu počtu príslušníkov domácnosti. Ďalším členom domácnosti bude jej dcéra. 

Uznesenie č. 42/XIV/2020
Bytová komisia súhlasí so zmenou počtu príslušníkov v byte na Tekovskej 2 v Bratislave. 
Hlasovanie: 7 prítomní, 7 za, 0 proti, 0 sa zdržalo

11. Žiadosť o prihlásenie na trvalý pobyt - pán R. - služobný byt v budove ZŠ Ružová dolina

Nájomca bytu v objekte ZŠ Ružová dolina požiadal o prihlásenie syna na trvalý pobyt na adresu Ružová dolina 29. Syn sa v auguste 2017 oženil a presťahoval k manželke. Z rodinných dôvodov sa v septembri 2019 vrátil späť do bytu v objekte ZŠ. V súčasnosti sa tam trvalo zdržiava. 

Uznesenie č. 43/XIV/2020
Bytová komisia súhlasí s prihlásením syna nájomcu bytu v ZŠ Ružová dolina na trvalý pobyt. 
Hlasovanie: 7 prítomní, 7 za, 0 proti, 0 sa zdržalo

12. Prihlásenie na trvalý pobyt - Tekovská 2, Bratislava

Nájomca bytu číslo 3 v rodinnom dome na Tekovskej 2 požiadal o súhlas s prihlásením na trvalý pobyt pre svoju vnučku. Ako dôvod svojej žiadosti uviedol jeho zdravotný stav. Pomoc a opateru mu zabezpečuje vnučka. Nevie ju však zabezpečiť plnohodnotne z dôvodu, že býva 50 km od Bratislavy. Aby mu pomohla musí denne cestovať, čo je časovo aj finančne náročné. Zdravotný stav nájomcu vyžaduje každodennú starostlivosť. 

Uznesenie č. 44/XIV/2020
Bytová komisia súhlasí s prihlásením vnučky nájomcu bytu číslo 3 v rodinnom dome Tekovská 2 na trvalý pobyt.
Hlasovanie: 7 prítomní, 6 za, 0 proti, 1 sa zdržal

13. Preklasifikovanie služobného bytu na nájomný byt - byt 0-C5.2 v bytovom dome Vietnamská 41, Bratislava

Nájomca služobného bytu v bytovom dome Vietnamská 41 požiadal o preklasifikovanie služobného bytu na byt nájomný. Ako dôvod uvádza, že je v dôchodkovom veku a podľa momentálne platiaceho zákona môže byť v trvalom pracovnom pomere ako učiteľka do 65 rokov. Zamestnávateľ ju môže zamestnať len v prípade jeho potreby a podľa zdravotnej spôsobilosti. Nakoľko nemá kde bývať, do budúcnosti by mala rada istotu a nebála sa, že za roky práce pre Ružinov (s deťmi v MČ Ružinov pracuje už 23 rokov) môže skončiť ako bezdomovkyňa. 

Uznesenie č. 45/XIV/2020
Bytová komisia súhlasí s preklasifikovaním služobného bytu na nájomný byt. K preklasifikovaniu bytu dôjde pri obnove zmluvy o nájme bytu za podmienky, že menovaná bude spĺňať podmienky podľa VZN.
Hlasovanie: 7 prítomní, 7 za, 0 proti, 0 sa zdržalo

14. Návrh na zrušenie pridelenia 1-izbového bytu č 0-C2.7 v bytovom dome Vietnamská 41 pre pani Z. (žiadosť CS 12752/2019, bod 6B zasadnutia Bytovej komisie zo dňa 21.10.2019)

Bytová komisia na svojom zasadnutí dňa 21.10.2019 pridelila 1-izbový byt č. 0-C2.7 v bytovom dome Vietnamská 41 pre žiadateľku Ivonu Z.. Oddelenie nájomných bytov informovalo pani Z. o pridelení bytu. Zároveň bola informovaná o skutočnosti, že byt bude môcť užívať po uvoľnení bytu nájomcom, ktorý tam býval. Po uvoľnení bytu nájomcom bola pani Z. informovaná o tejto skutočnosti písomne aj telefonicky. Svoj nezáujem o pridelený byt nám vyjadrila počas nášho hovoru. Požiadali sme ju o jej písomné vyjadrenie. Do dnešného dňa oddelenie nájomných bytov jej vyjadrenie neobdržalo. 

Uznesenie č. 46/XIV/2020
Bytová komisia svojim uznesením ruší pridelenie 1-izbového bytu č. 0-C2.7 v bytovom dome Vietnamská 41 pre pani Z. (Uznesenie č. 26/X/2019).
Hlasovanie: 7 prítomní, 7 za, 0 proti, 0 sa zdržalo

15. Vyhodnotenie podaných žiadostí o nájom bytu

Predseda komisie navrhol prítomným členom, aby komisia vyhodnotila podané žiadosti o nájom bytu v mesiaci júl.

16. Rôzne

16A)
Bytová komisia žiada prednostu miestneho úradu, aby zabezpečil funkčné wifi-pripojenie na internet v celej budove miestneho úradu.

16B) 
Tajomníčku komisie žiada o preverenie skutočnosti, či funguje Google kalendár pre poslancov a zamestnancov miestneho úradu.

Zapísala: 
Monika Repášová

Overil:
Boris Čechvala, v.r.
predseda komisie